## El Consell col·labora amb les universitats públiques per a la realització de pràctiques de titulacions de Ciències de la Salut

*** Este nou model de col·laboració és pioner i posa a la disposició de l’alumnat de Ciències de la Salut tots els recursos sanitaris docents del Sistema Valencià de Salut
* Els convenis tenen com a objectiu garantir la millor formació dels professionals de la salut i estaran vigents fins al curs 2028/29**

El Consell ha autoritzat la firma de convenis de col·laboració entre la Conselleria de Sanitat i les universitats públiques valencianes per a la realització de pràctiques curriculars de les titulacions de grau i màster de l’àmbit de les Ciències de la Salut en institucions i centres sanitaris dependents de la Conselleria.

En concret, s’ha autoritzat un conveni amb la Universitat de València i el Consorci Hospital General Universitari de València mitjançant el qual es podran fer pràctiques clíniques, sanitàries i de salut pública en els hospitals públics, tant dependents de la Conselleria com del Consorci, de la província de València. Així mateix, s’ha aprovat el conveni amb la Universitat Jaume I i el Consorci Hospitalari Provincial de Castelló, per a facilitar les pràctiques en els centres sanitaris públics de la província de Castelló.

D’altra banda, s’ha autoritzat la firma de dos convenis amb la Universitat d’Alacant i la Universitat Miguel Hernández d’Elx per a la realització de pràctiques curriculars en els centres sanitaris dependents de la Generalitat en la província d’Alacant.

La finalitat d’estos acords és afavorir l’actualització i la millora contínua dels professionals, i així es garantix que la seua formació s’adeqüe a les necessitats sanitàries de la població.

Els canvis que s’han produït en els últims anys en la normativa que regula les pràctiques universitàries fan convenient desenrotllar un nou marc de col·laboració adequat, a fi que els recursos de les institucions sanitàries de la Comunitat Valenciana puguen ser utilitzats amb eficàcia i eficiència per al desenrotllament de la docència i investigació de les universitats públiques.

Este nou model de col·laboració és pioner i posa a la disposició de l’alumnat que cursa Ciències de la Salut en estes universitats tots els recursos sanitaris docents del sistema valencià de salut, per a la capacitació pràctica dels futurs professionals sanitaris des de l’inici de la seua formació universitària.

Els convenis tindran una vigència de quatre anys corresponents als cursos des de 2025/26 fins a 2028/29

Fecha: 17/06/2025